Միրզոյանն էլ «տակ» չէր մնացել եւ, արձագանքելով իր գործուղման նշանակությունը կասկածի տակ առնողներին, նշել էր, թե այցի օգուտների ու արդյունքների մասին կհայտնի օրենքով սահմանված կարգով ներկայացվելիք հաշվետվության մեջ, որն արդեն իսկ հրապարակվել է կառավարության կայքում: Գործուղման նպատակը, ըստ այդմ, ՄԱԿ-ի կայուն զարգացման հարցերով բարձրաստիճան քաղաքական ֆորումին մասնակցելն էր եւ ԱՄՆ բարձրաստիճան պաշտոնյաների հետ երկկողմ հանդիպումներ ունենալը: Դատելով հիշյալ հաշվետվության շեշտադրումներից՝ Միրզոյանը բազմամարդ պատվիրակության հետ ԱՄՆ էր մեկնել որպես հայկական թավշյա հեղափոխության մունետիկ, որի գլխավոր առաքելությունն օվկիանոսից այն կողմ գտնվող անտեղյակներին կամ թերի տեղեկացվածներին ՀՀ-ում տեղի ունեցած այդ կարեւոր իրադարձության մասին լուսավորելն էր: 7 օր՝ հուլիսի 14-21-ը տեւած գործուղման մեկնարկը տրվել է Հայկական բարեգործական ընդհանուր միության կողմից կազմակերպված հանդիպմանը հայկական պատվիրակության մասնակցությամբ: